MINISTARSTVO ZNANOSTI I OBRAZOVANJA

**NACRT ODLUKE**

**O POČETKU I ZAVRŠETKU NASTAVNE GODINE, BROJU RADNIH DANA I TRAJANJU ODMORA UČENIKA OSNOVNIH I SREDNJIH ŠKOLA ZA ŠKOLSKU GODINU 2018./2019.**

# I.

Ovom odlukom propisuje se trajanje nastavne godine, odnosno početak i završetak nastave, trajanje polugodišta i trajanje učeničkih odmora i broj radnih dana u osnovnim i srednjim školama za školsku godinu 2018./2019.

Izrazi koji se koriste u ovoj odluci, a koji imaju rodno značenje, bez obzira na to jesu li korišteni u muškome ili ženskome rodu obuhvaćaju na jednak način i muški i ženski rod.

# II.

Školska godina počinje **1. rujna 2018**., a završava **31. kolovoza 2019**. godine.

Nastavna godina počinje **3. rujna 2018**., a završava **14. lipnja 2019**. godine.

Nastava se ustrojava u dva polugodišta.

Prvo polugodište traje od **3. rujna** **2018**. do **21. prosinca 2018**. godine.

Drugo polugodište traje od **14. siječnja 2019**. do **14. lipnja 2019**., a za učenike završnih razreda srednje škole do **22. svibnja 2019**. godine.

# III.

Nastava se organizira i izvodi u najmanje 175 nastavnih dana, odnosno 35 nastavnih tjedana, a za učenike završnih razreda srednje škole u najmanje 160 nastavnih dana, odnosno najmanje 32 nastavna tjedna.

Ako škola ne ostvari propisani nastavni plan i program/strukovni kurikulum i propisani broj nastavnih tjedana, nastavna godina može se produljiti odlukom ureda državne uprave u županiji nadležnog za obrazovanje, odnosno ureda Grada Zagreba nadležnog za poslove obrazovanja (u daljnjem tekstu: Ured), uz prethodnu suglasnost Ministarstva znanosti i obrazovanja (u daljnjem tekstu: Ministarstvo) i nakon **14. lipnja 2019**. godine, odnosno nakon **22. svibnja 2019**. godine za završne razrede srednje škole, kao i učenike koji polažu predmetni, razredni, dopunski, razlikovni ili neki drugi ispit, koji imaju dopunski rad, završni rad ili ispite državne mature te za učenike u programima čiji se veći dio izvodi u obliku vježbi i praktične nastave i za učenike koji u to vrijeme imaju stručnu praksu, što se utvrđuje godišnjim planom i programom rada škole.

# IV.

Zimski odmor učenika počinje **24. prosinca 2018**. godine, a završava **11. siječnja 2019**. godine te nastava počinje **14. siječnja 2019. godine**.

Proljetni odmor učenika počinje **18. travnja 2019**. godine, a završava **26. travnja 2019**. godine te nastava počinje **29. travnja 2019**. godine.

Ljetni odmor počinje **17. lipnja 2019**. godine, osim za učenike koji polažu predmetni, razredni, dopunski, razlikovni ili neki drugi ispit, koji imaju dopunski rad, završni rad ili ispite državne mature te za učenike u programima čiji se veći dio izvodi u obliku vježbi i praktične nastave i za učenike koji u to vrijeme imaju stručnu praksu, što se utvrđuje godišnjim planom i programom rada škole.

# V.

Iznimno, učenici u programima čiji se veći dio izvodi u obliku vježbi i praktične nastave i drugim strukovnim programima sa stručnom praksom mogu imati i drukčiji raspored odmora, s tim da im ukupan odmor tijekom školske godine ne može biti kraći od 45 radnih dana, što se uređuje ugovorom, a sukladno Zakonu o strukovnom obrazovanju (Narodne novine, broj 30/2009., 24/2010., 22/2013. i 25/2018.).

# VI.

Godišnjim planom i programom rada škole utvrđuje se plan i raspored broja radnih dana potrebnih za provedbu nastavnoga plana i programa te broj, plan i raspored ostalih radnih dana tijekom školske godine potrebnih za druge odgojno-obrazovne programe škole (pisanje ispita državne mature, školske priredbe, natjecanja, dan škole, dan župe, dan općine i grada te za izlete, ekskurzije i slično).

# VII.

Iznimno, u posebnim okolnostima koje nije bilo moguće predvidjeti i planirati godišnjim planom i programom rada škole, škola može odstupiti od rokova utvrđenih ovom odlukom, o čemu odlučuje Ministarstvo na zahtjev škole i Ureda.

# VIII.

Iznimno, škole koje provode eksperimentalni program „Škola za život“ mogu odstupiti od rokova utvrđenih ovom odlukom, o čemu odlučuje Ministarstvo.

# IX.

Županija s ostalim osnivačima školskih ustanova na svojem području može za osnovnu školu i/ili srednju školu drukčije planirati početak nastave u prvom polugodištu i/ili trajanje zadnjega tjedna zimskoga odmora, o čemu odlučuje Ministarstvo na prijedlog Ureda.

Zahtjev iz stavka 1. ove točke županija je dužna u ime školskih ustanova na svojem području podnijeti Uredu najkasnije **do 1. lipnja 2018**. godine, a Ured je dužan prijedlog za školske ustanove u županiji, odnosno Gradu Zagrebu, dostaviti Ministarstvu najkasnije do **8. lipnja 2018**. godine.

# X.

Ova odluka stupa na snagu osmoga dana od dana objave u Narodnim novinama.